  Виталий Пронин "Удмурт дунне" газетэ гожтэт вуиз. Ӟечбуресь, редакция! Тау кареммы потэ Кез ёросысь Дырпа гуртын улӥсь Галина Владимировна Ивановалы шырыт сюлэмо луэмез понна. Ми июнь кутсконын Тройчае бертылӥм. Сюрес вылын йыромим, сиёнмы но, юонмы но быриз. Кӧлыны интыяським машинаямы — дугдӥмы тодмотэм гурт пумысь корка доры. Нош 5 часын ӵукна ми доры кышномурт потӥз. — Кинъёс тӥ, кытысь тӥ? — юаз со. Галина Владимировна милемыз дораз пыртӥз, сюдӥз, утялтӥз. Помидорез но огречез сяна, вань сиён-юонэз аслаз. Милемлы но сьӧрамы кӧттыр келяз. Дырпае вуэммылэсь азьло ми мукет гуртэ, сюрес юаса, дугдылӥмы вал. Отын ӧз но ӟечъяське, коронавирус вӧлмытыса ветлӥськоды, шуизы. Йыромеменымы валче МЧС-э вазиськыны радмы вал ни. Ярам, Галина Владимировна кадь адямиос вань. Таӵе муртъёс улонын туж шер пумисько, нош ми сое ноку ум вунэтэ. ________ Клавдия но Сергей. Псков улос Теги: лыдисьёс удмуртдунне  